ตลาดหุ้นเอเชียเขียวสลับแดง ขานรับ “ทำเนียบขาว-สภาคองเกรส” บรรลุดีลขยายเพดานหนี้ 2 ปี
ตลาดหุ้นเอเชียเขียวสลับแดง ขานรับ “ทำเนียบขาว-สภาคองเกรส” บรรลุดีลขยายเพดานหนี้ 2 ปี
ตลาดหุ้นเอเชียเขียวสลับแดง ขานรับ “ทำเนียบขาว-สภาคองเกรส” บรรลุดีลขยายเพดานหนี้ 2 ปี
23 ก.ค. 2562

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดบวกเมื่อคืน โดยได้แรงหนุนจากข่าวที่ว่าทำเนียบขาวและสมาชิกสภาคองเกรสใกล้บรรลุข้อตกลงขยายเพดานหนี้ รวมถึงกระแสคาดการณ์ที่ว่าธนาคารกลางสหรัฐ (เฟด) จะปรับลดอัตราดอกเบี้ยในการประชุมเดือนนี้
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 21,425.44 จุด เพิ่มขึ้น 8.65 จุด, +0.04%
ดัชนี SSE Composite ตลาดหุ้นจีนเปิดวันนี้ที่ 2,886.90 จุด ลดลง 0.07 จุด, -0.00%
ดัชนี HSI ตลาดหุ้นฮ่องกงเปิดวันนี้ที่ 28,392.04 จุด เพิ่มขึ้น 20.78 จุด, +0.07%
ดัชนี TAIEX ตลาดหุ้นไต้หวันเปิดวันนี้ที่ 10,963.86 จุด เพิ่มขึ้น 19.33 จุด, +0.18%
ดัชนี KOSPI ตลาดหุ้นเกาหลีใต้เปิดวันนี้ที่ 2,095.76 จุด เพิ่มขึ้น 2.42 จุด, +0.12%
ดัชนี FTSE STI ตลาดหุ้นสิงคโปร์เปิดวันนี้ที่ 3,360.18 จุด เพิ่มขึ้น 2.96 จุด, +0.09%
ดัชนี FBMKLCI ตลาดหุ้นมาเลเซียเปิดวันนี้ที่ 1,654.73 จุด ลดลง 0.67 จุด, -0.04%
โดยทำเนียบขาวและสมาชิกพรรคเดโมแครตในสภาคองเกรสใกล้บรรลุข้อตกลงเกี่ยวกับงบประมาณแล้ว ซึ่งจะทำให้มีการปรับเพิ่มเพดานหนี้ของสหรัฐเป็นเวลา 2 ปี โดยขณะนี้สมาชิกสภาคองเกรสและฝ่ายบริหารของประธานาธิบดี โดนัลด์ ทรัมป์ กำลังเร่งดำเนินการเพื่อให้มีการผ่านกฎหมายงบประมาณรายจ่ายฉบับใหม่และเพิ่มเพดานหนี้ของรัฐบาลสหรัฐ ก่อนที่สภาจะปิดสมัยประชุมภาคฤดูร้อนในวันที่ 26 ก.ค. เพื่อหลีกเลี่ยงการปิดหน่วยงานรัฐบาล (ชัตดาวน์) ครั้งใหม่
นอกจากนี้ นักลงทุนยังจับตาการประชุมนโยบายการเงินของเฟดในวันที่ 30-31 ก.ค.นี้ ขณะที่กระแสคาดการณ์ส่วนใหญ่ระบุว่า เฟดจะปรับลดอัตราดอกเบี้ย 0.25% ในการประชุมครั้งนี้
ขณะที่ล่าสุด นายโดนัลด์ ทรัมป์ ประธานาธิบดีสหรัฐฯ ทวีตข้อความว่า รัฐบาลสหรัฐและสมาชิกระดับแกนนำในสภาคองเกรส ได้บรรลุข้อตกลงเกี่ยวกับงบประมาณแล้ว โดยข้อตกลงดังกล่าวครอบคลุมงบประมาณเป็นเวลา 2 ปี ซึ่งจะทำให้มีการปรับเพิ่มเพดานหนี้ของสหรัฐด้วย เพื่อให้สหรัฐไม่เกิดการผิดนัดชำระหนี้